《读姚子深寄娄良器诗因述古作者之意次韵》
元代·邓雅

渊明家住浔阳口，篱下黄花门外柳。素琴挂壁本无弦，禄米何外求五斗。

五言家法信有传，日对青山题数联。平生所乐在杯酒，百亩春风耕秫田。

坡翁学陶得三尺，古澹中含温润色。昔年迁谪到罗浮，一日诗名播南国。

陶苏已矣遗高风，皎若寒蟾行太空。当时二老自旷达，胸襟浩荡春波融。

后来虞范金闺客，海内文章乃为伯。昆崙太华两相高，鹰隼飘飘势无敌。

彼犹千钟我一觚，奴仆命我从奔呼。作诗固是性所好，陶苏虞范难为徒。

姚君英才最超越，思入高唐更飘忽。乌丝阑上写春云，白玉杯中吸秋月。

别来去日急如飞，泽雁随阳梁燕归。人生乖隔每如此，宁不拊髀长歔欷。

七山南去二十里，不识兴居近何似。因赓妙句论古人，更写幽怀寄双鲤。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。